Source: https://bordstudio.hu/projektek/etyeki-kuria-boraszat-2/
Timestamp: 2019-11-20 22:57:44+00:00

Document:
Etyeki Kúria Borászat - BORD Építész Studió
Az Etyeki Kúria Borászat tervezése során a legnagyobb kihívás az volt, hogy egy modern borászat és látogatóközpont komplex programját tartalmazó épületet helyezzünk el egy szőlődombon, ahol az épített környezet léptékét kis présházak határozzák meg.
A megoldást egy izgalmasan tagolt tömeg és hagyományos magastetők játékos együttese jelentette, amely a környék történeti hátterét őrizve jól illeszkedik a borvidék hangulatához.
Stúdiónk arra kapott megbízást, hogy egy komplex fejlesztés alappilléreként egy új, modern, jelképszerű birtokközpontot tervezzen. Feladatunk volt továbbá, hogy a telken található kis pincét és présházat a tervezendő épületbe integráljuk.
Egyszerű, átlátható kialakításra törekedve és a lejtős telek által nyújtotta lehetőségeket kihasználva az eltérő funkciókat két szinten helyeztük el. A borkészítést szolgáló üzemi épületrészt a domboldalba süllyesztettük, mely így mintegy alapot képez a vendéglátás, borkóstolás és -bírálás reprezentatívabb, panorámás terei számára.
A felszín felett megjelenő tömeg kisebb épületek csoportjának hatását kelti, ahol lapos- és magastetők váltakoznak a különböző funkciók felett. A modern részletképzéssel kezelt hagyományos formák izgalmas kompozíciója belesimul az Öreghegy présházakkal tarkított világába, ugyanakkor magán hordozza a mai kor lenyomatát is.
A szőlő felett lebegő kis tetők képe egyedi megjelenést biztosít a borászat számára.
Markáns fasor keresztezi a keskeny öreghegyi utat, ez jelöli ki a bejáratot – ez az Etyeki Kúria “kapuja”, ahol egy belépő kert fogadja a látogatókat. A bejárat védett zónájától a kilátás irányába haladva egyre inkább megnyílik a ház, feltárva a domboldalra nyíló panorámát.
Az épület tökéletesen átlátható az előtértől a borbíráló téren és teraszon át egészen a szőlőültetvényig. Egy térsorra fűzve, alacsony belmagasságú közlekedők és kiszolgáló terek váltják egymást a vinotéka és a borbíráló tér nagy belmagasságú, reprezentatív tereivel. Ezáltal az épületen belül is jól érzékelhető az a karakteres ritmika, amely a külső megjelenést is meghatározza.
A szerkezeteket felmetsző megnyitásoknak és a teljes felületükön üveg oromfalaknak köszönhetően a szőlőföld látványa mindenhol jelen van.
Az üzemi területeket a reprezentatív funkcióktól elkülönítve alakítottuk ki. A telek gazdasági bejárata rejtetten, a völgyben futó útról nyílik. Egy üvegezett közlekedőn keresztül azonban a szőlő, majd a bor útja a présházba érkezéstől kezdve végig követhető az üzemen át a palackozóig.
Az Etyeki Kúria ma az etyeki borvidék egyik vezető borászata. A régióban általuk elsőként telepített Pinot Noir szőlőből készült bor számos elismerést hozott a pincének. A tiszta szerkesztésű, átlátható, lendületes, mégis környezetébe illeszkedő épület pedig jelkép-erejű találkozópont, melyben az építészet képez hidat a márka és a vendég közt.
Projekt megnevezése Etyeki Kúria Borászat
Helyszín Etyek, Magyarország
Bruttó szintterület 1 300 m2
Átadás éve 2013
Megbízó Etyeki Kúria Borgazdaság Kft.
Tervező csapat Benke Róbert, Holovits Annamária, Pém Ildikó, Szendrői Júlia, Tolvaj Tamás
Kert- és tájtervezés Gardenworks Táj- és Kertépítész Iroda Kft. - Kuhn András
Fotók Bujnovszky Tamás

References: Kúria 
 Kúria 
 Kúria 
 Kúria 
 Kúria 
 Kúria